DECIZIA COMISIEI
din 8 septembrie 2008
de autorizare a statelor membre să extindă autorizațiile provizorii acordate pentru noile substanțe active fluopicolid și pinoxaden
[notificată cu numărul C(2008) 4732]
(Text cu relevanță pentru SEE)
(2008/724/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (1) paragraful al patrulea,
întrucât:
(1)
În conformitate cu articolul 6 alineatul (2) din Directiva 91/414/CEE, Regatul Unit a primit, în mai 2004, o solicitare din partea Bayer CropScience în vederea includerii substanței active fluopicolid în anexa I la Directiva 91/414/CEE. Decizia 2005/778/CE a Comisiei (2) a confirmat faptul că dosarul a fost complet și că s-a putut considera, în principiu, că respectă cerințele referitoare la date și informații din anexa II și anexa III la directiva respectivă.
(2)
În mai 2004, Regatul Unit a primit din partea Syngenta Ltd o cerere privind substanța activă pinoxaden. Decizia 2005/459/CE a Comisiei (3) a confirmat faptul că dosarul a fost complet și că s-a putut considera, în principiu, că respectă cerințele referitoare la date și informații din anexa II și anexa III la directiva respectivă.
(3)
Confirmarea faptului că dosarele sunt complete a fost necesară pentru a permite examinarea lor în detaliu și pentru a oferi statelor membre posibilitatea acordării de autorizații provizorii, pentru perioade de până la trei ani, pentru produsele de protecție a plantelor care conțin substanțele active respective, respectând, în același timp, condițiile prevăzute la articolul 8 alineatul (1) din Directiva 91/414/CEE și, în special, condiția cu privire la evaluarea detaliată a substanțelor active și a produsului de protecție a plantelor, în conformitate cu cerințele prevăzute de directiva respectivă.
(4)
Efectele asupra sănătății oamenilor și asupra mediului înconjurător ale substanțelor active menționate anterior au fost evaluate, în conformitate cu dispozițiile articolului 6 alineatele (2) și (4) din Directiva 91/414/CEE, pentru utilizările propuse de solicitanți. Statul membru raportor a transmis Comisiei proiectele de raport de evaluare la data de 12 decembrie 2005 (fluopicolid), respectiv la data de 30 noiembrie 2005 (pinoxaden).
(5)
În urma transmiterii proiectelor de raport de evaluare de către statul membru raportor, s-a constatat că este necesar ca solicitanții să furnizeze informații suplimentare, iar statul membru raportor să examineze aceste informații și să transmită evaluarea sa. Prin urmare, examinarea dosarelor este încă în curs și nu va fi posibil să se finalizeze evaluarea în termenele prevăzute de Directiva 91/414/CEE.
(6)
Deoarece, până în prezent, evaluarea nu a identificat motive de preocupare imediate, statelor membre trebuie să li se acorde posibilitatea de a prelungi autorizațiile provizorii acordate pentru produsele de protecție a plantelor care conțin substanțele active în cauză cu o perioadă de 24 de luni, în conformitate cu dispozițiile articolului 8 din Directiva 91/414/CEE, pentru a permite continuarea examinării dosarelor. Se anticipează că evaluarea și procesul de luare a unei decizii privind o eventuală includere a substanțelor active fluopicolid și pinoxaden în anexa I vor fi finalizate în termen de 24 de luni.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Statele membre pot extinde autorizațiile provizorii acordate produselor de protecție a plantelor care conțin fluopicolid sau pinoxaden cu o perioadă care să nu depășească 24 de luni de la data adoptării prezentei decizii.
Articolul 2
Prezenta decizie se adresează statelor membre.
Adoptată la Bruxelles, 8 septembrie 2008.